Document ID: 32006D0203

SKLEP št. 202
z dne 17. marca 2005
o vzorčnih obrazcih, potrebnih za uporabo uredb Sveta (EGS) št. 1408/71 in (EGS) št. 574/72 (E 001, E 101, E 102, E 103, E 104, E 106, E 107, E 108, E 109, E 112, E 115, E 116, E 117, E 118, E 120, E 121, E 123, E 124, E 125, E 126 in E 127)
(Besedilo velja za EGP in za Sporazum EU/Švica)
(2006/203/ES)
UPRAVNA KOMISIJA ZA SOCIALNO VARNOST DELAVCEV MIGRANTOV JE -
ob upoštevanju člena 81(a) Uredbe Sveta (EGS) št. 1408/71 z dne 14. junija 1971 o uporabi sistemov socialne varnosti za zaposlene osebe, samozaposlene osebe in za njihove družinske člane, ki se gibljejo znotraj Skupnosti (1), po kateri je Upravna komisija dolžna obravnavati vse upravne zadeve, ki izhajajo iz Uredbe (EGS) št. 1408/71 in iz poznejših uredb,
ob upoštevanju člena 2(1) Uredbe (EGS) št. 574/72 z dne 21. marca 1972 o določitvi postopka za izvajanje Uredbe (EGS) št. 1408/71 o uporabi sistemov socialne varnosti za zaposlene osebe in njihove družinske člane, ki se gibljejo v Skupnosti (2), po katerem je Upravna komisija dolžna pripraviti vzorce dokumentov, potrebnih za izvajanje uredb,
ob upoštevanju Sklepa št. 153 z dne 7. oktobra 1993 o vzorčnih obrazcih, potrebnih za uporabo uredb Sveta (EGS) št. 1408/71 in (EGS) št. 574/72 (E 001, E 103 do E 127) (3),
ob upoštevanju Sklepa št. 164 z dne 27. novembra 1996 o vzorčnih obrazcih, potrebnih za uporabo uredb Sveta (EGS) št. 1408/71 in (EGS) št. 574/72 (E 101, in E 102) (4),
ob upoštevanju Sklepa št. 166 z dne 2. oktobra 1997 o spremembi obrazcev E 106 in E 109 (5),
ob upoštevanju Sklepa št. 168 z dne 11. junija 1998 o spremembi obrazcev E 121 in E 127 ter ukinitvi obrazca E 122 (6),
ob upoštevanju Sklepa št. 179 z dne 18. aprila 2000 o vzorčnih obrazcih, potrebnih za uporabo uredb Sveta (EGS) št. 1408/71 in (EGS) št. 574/72 (E 111, E 111 B, E 113 do E 118 in E 125 do E 127) (7),
ob upoštevanju Sklepa št. 185 z dne 27. junija 2002 o spremembi Sklepa št. 153 z dne 7. oktobra 1993 (obrazec E 108) (8),
ob upoštevanju Sklepa št. 186 z dne 27. junija 2002 o vzorčnih obrazcih, potrebnih za uporabo uredb Sveta (EGS) št. 1408/71 in (EGS) št. 574/72 (E 101) (9),
ob upoštevanju naslednjega:
(1)
Širitev Evropske unije z dne 1. maja 2004 zahteva spremembo obrazcev E 001, E 101, E 102, E 103, E 104, E 106, E 107, E 108, E 109, E 112, E 115, E 116, E 117, E 118, E 120, E 121, E 123, E 124, E 125, E 126 in E 127.
(2)
Sporazum o Evropskem gospodarskem prostoru (Sporazum EGP) z dne 2. maja 1992, dopolnjen s Protokolom z dne 17. marca 1993, Priloga VI, izvršuje uredbi (EGS) št. 1408/71 in (EGS) št. 574/72 v Evropskem gospodarskem prostoru.
(3)
Evropska skupnost in njene države članice ter Švicarska konfederacija so sklenile Sporazum o prostem pretoku oseb (Sporazum s Švico), ki je začel veljati 1. junija 2002. Priloga II k Sporazumu se nanaša na uredbi (EGS) št. 1408/71 in (EGS) št. 574/72.
(4)
Obrazci, ki se uporabljajo v Evropski uniji in v okviru Sporazuma EGP ter Sporazuma s Švico, morajo biti iz praktičnih razlogov enaki -
SKLENILA:
1.
Vzorčni obrazec E 101 iz Sklepa št. 186 se nadomesti s priloženim vzorcem.
2.
Vzorčni obrazec E 102 iz Sklepa št. 164 se nadomesti s priloženim vzorcem.
3.
Vzorčni obrazec E 105 iz Sklepa št. 153 se razveljavi.
Vzorčni obrazci E 001, E 103, E 104, E 107, E 112, E 120, E 123 in E 124 iz Sklepa št. 153 se nadomestijo s priloženimi vzorčnimi obrazci.
4.
Vzorčna obrazca E 106 in 109 iz Sklepa št. 166 se nadomestita s priloženima vzorcema.
5.
Vzorčni obrazec E 108 iz Sklepa št. 185 se nadomesti s priloženim vzorcem.
6.
Vzorčni obrazci E 115, E 116, E 117, E 118, E 125, E 126 in E 127 iz Sklepa št. 179 se nadomestijo s priloženimi vzorci.
7.
Vzorčni obrazec E 121 iz Sklepa št. 168 se nadomesti s priloženim vzorcem.
8.
Oznaka države, v kateri je ustanova, ki izpolnjuje obrazec, je naveden na naslednji način:
„(BE) = Belgija; CZ = Češka; DK = Danska; DE = Nemčija; EE = Estonija; GR = Grčija; ES = Španija; FR = Francija; IE = Irska; IT = Italija; CY = Ciper; LV = Latvija; LT = Litva; LU = Luksemburg; HU = Madžarska; MT = Malta; NL = Nizozemska; AT = Avstrija; PL = Poljska; PT = Portugalska; SI = Slovenija; SK = Slovaška; FI = Finska; SE = Švedska; UK = Združeno kraljestvo; IS = Islandija; LI = Lihtenštajn; NO = Norveška; CH = Švica.“
9.
Pristojni organi držav članic dajo zadevnim strankam na voljo obrazce, ki so skladni s priloženimi obrazci. Ti obrazci so na voljo v uradnih jezikih Skupnosti in so oblikovani tako, da so njihove različice popolnoma skladne, kar omogoča, da naslovniki prejmejo obrazec v svojem jeziku.
10.
Ta sklep, ki nadomesti sklepe št. 153, 164, 166, 168, 179, 185 in 186, se objavi v Uradnem listu Evropske unije. Uporablja se od prvega dne meseca po objavi.

Labels: 12
9
15
0